text: 
  Maribo Frø er så langt fremme i jagten på den optimale sukkerroe, at
   den Danisco-ejede lollandske virksomhed er sikker på, at roen står 
  på dyrkernes marker inden år 2000. Gensplejsning af sukkerroerne har 
  fremmet sagen, og i disse dage modtager Maribo Frø en miljøtilladelse 
  til at plante tredje generation gensplejsede roer ud på 
  forsøgs-markerne.
  
  " Men det er helt forkert, at vi skal forsøge så meget i 
  laboratorierne, før vi får tilladelse fra Miljøstyrelsen, " siger 
  direktør lic. techn. Leif Kjærgaard, der godt nok kan se etiske 
  konflikter ved at ændre dyrs gener, men ikke planters. Leif Kjærgaard 
  behøver en produktionstilladelse til gensplejsede frø inden to år, 
  ellers stopper den del af aktiviteten blandt de 30 ansatte på 
  bioteknologisk laboratorium på den lollandske afdeling af Maribo Frø.
  
  I virkeligheden er al frøforædling mutation. Ved de traditionelle 
  krydsningsmetoder tager det 14-15 år at udvikle en ny metode, men ved
   gensplejsnings-teknikken kan det gøres på otte-ni år, fordi man 
  springer nogle trin over og hurtigere opdager, om en plante har de 
  ønskede gener.
  
  
  
  